钦定古今图书集成/历象汇编/历法典/第075卷 > 陈其愫经济文辑 > 刘基躔度论
## 钦定古今图书集成/历象汇编/历法典/第075卷 > 陈其愫经济文辑 > 刘基躔度论

“天以轻清之气而运于上，一日一夜而过太虚一度，
其道左行，日月五星亦以气而丽乎天。日不及天一
度，月不及天十三度，随天而左旋，日有中道，月有九
行，日月相会，岁凡十二。方会则月光尽灭而为晦，巳
会则月光复苏而为朔。纾前缩后，近一远三，则月斜
倚而为弦，与日对当天之中，则月光正满而为望，晦
朔而日月之合，东西同道，南北同度，则月掩日而日
为之食”；至望而日月之对，东西对道，南北对度，日射
月而月为之食。日至娄井之方，月行青朱之道，则为
春为夏；日至角牛之方，月行白黑之道，则为秋为冬。
日道发南，则影长极远，而冬至焉；日道敛北，则影短
极近，而夏至焉；二至之中，则道齐影正，而春秋分焉。
山岳之精，锺而为星，中元为北极，上元为太微，下元
为天市。二十八宿众星者，言乎其经也。金木水火土
五星者，言乎其纬也。金水附日，一岁而周天，火二岁
而周天，木十二岁而周天，土二十八岁而周天，故曰
“有迟有速”也。北极则出地上三十六度，常见不隐；南
极则入地下三十六度，常隐不见，故曰“有伏有见”也。
朝出曰羸，夕出曰缩，西行曰逆，东行曰顺，不东不西
曰留，芒及曰犯，妖变曰孛。含誉之生，示其喜也；格泽
之生，示其怒也；执法郎位，象其官也；明堂灵台，象其
物也。是故《皇极》建而太微明，相道得而三台丽，谏诤
开而执法显，刑罚清而贯索空。角应将帅之良，胃应
仓廪“之实，《少微》以应遗逸之求，亢宿以应黎献之供，
室应营造之省，斗应礼乐之彰，五星聚奎以应文运
之昌，五星聚斗以应武功之竞”，则求端于天而奉若
其道，不责之以甘石巫咸之术而已也。